ЕплIанэ къыдэкIыгъуэр
Журналыр къызэIуех «Редакторым и псалъэ» тхыгъэмкIэ. Ар топсэлъыхь мэлыжьыхь мазэр махуэшхуэхэмкIэ зэрыкъулейм икIи абыхэм ящыщу плIы къыхегъэщхьэхукI: мэлыжьыхьым 1-р Бзухэм хухаха махуэшхуэщ; гушыIэм и махуэщ; мэлыжьыхьым и 2-р Сабий тхыгъэм хухаха махуэщ; мэлыжьыхьым и 15-р щэнхабзэм и махуэщ.
Сабий тхыгъэм и махуэм ехьэлIауэ журналым тридзащ Толстой Лев итха «Пщымрэ джанэмрэ» таурыхъыр. Ар нэхъапэм зэи адыгэбзэкIэ къыдэкIакъым. Журналым тетыр зэзыдзэкIар ХьэцIыкIу Раминэщ.
АдэкIэ фыкъыщеджэнщ Дарий Хужь и тхыгъэм, «Мэдэ усакIуэ зэрыхъуар» жыхуиIэм.
КъыкIэлъыкIуэ напэкIуэцIхэм Хьэту Пётр усэбзэкIэ щывигъэцIыхунщ къуалэбзухэм ящыщ зыбжанэ.
Къармэ Iэсият итха «Бзииху фо» таурыхъым къыщыIуэтэжащ и ныб- жьэгъу сымаджэм хущхъуэгъуэ хуэхъуну бзииху фо къыхуихьыну мэзым кIуа ЦIыкIураш жыгей Дотэ зэрыхуэ-зар икIи абы и фIыгъэкIэ фор къызэригъуэтар, апхуэдэуи абдеж Дотэ щIалэ цIыкIум къыжриIэжащ жыгеймрэ бзиихумрэ дунейм къызэрытехутам теухуа таурыхъыр. Мы тхыгъэм и кIэухым мыпхуэдэуи кIэщIэтхэжащ: «Дунейм бзиихуу тетым я нэхъыжь дыдэр щокI Словение къэралым. А жыгым и ныбжьыр илъэс 850-рэ мэхъу. Жыг дакъэм метрий и гъумагъщ. Иджыри къыздэсым мэгъагъэ ар».
Адыгэ куэд хамэ къэралхэм щыIэщ. Абыхэм ящыщщ Тыркум ис Жу Озан. Ар Къайсэр къалэм щопсэу. Илъэсих фIэкIа зи мыныбжь Озан и талантышхуэм, ар Iэзэу пшынэ зэреуэм, пасэрей адыгэхэм я пшыналъэхэр и пшынэм дахэ дыдэу къызэрыригъэкIым, щIалэ цIыкIум ахэр щызэхихам, щызригъэщIам теухуауэ Пащты Мадинэ итхыжа «Жу Озан» тхыгъэр тетщ журналым.
АдэкIэ фыкъыщеджэнщ Аброкъуэ Беллэ и усэ «Адыгэбзэм и пшыналъэ» жыхуиIэм.
«Апрелым и 1-р гушыIэм и махуэщ» псалъащхьэм щIэту традзащ цIыкIухэм я гушыIэхэу Шэрджэс Дэбагъуэ зэхуихьэсахэр.
АдэкIэ къыщывгъуэтынщ «Хэт нэхъыфIу имытхрэ?» псалъащхьэм щIэт псалъэзэблэдзыр.
КъыкIэлъыкIуэ напэкIуэцIхэм сурэтхэмкIэ щIауэ ярытщ «Улъэщ-улъэщ?» таурыхъыр.
Журналым и иужьрей напэкIуэцIым щыфлъагъунщ адыгэ ныбжьыщIэхэм я сурэтхэр.
Абзуан Пщымахуэ.
